Informácia o implementácii a čerpaní za operačné programy cezhraničnej spolupráce programového obdobia 2007 – 2013

k 31. decembru 2013
Ministerstvo pôdohospodárstva a rozvoja vidieka Slovenskej republiky (ďalej iba „MPRV SR“) je v prípade programov cezhraničnej spolupráce programového obdobia 2007-2013 Riadiacim orgánom (ďalej iba „RO“) pre Program cezhraničnej spolupráce Slovenská republika – Česká republika 2007-2013 a Národným orgánom (ďalej iba „NO“) pre Program cezhraničnej spolupráce Slovenská republika – Rakúsko 2007-2013, Program cezhraničnej spolupráce Maďarsko – Slovenská republika 2007-2013, Program cezhraničnej spolupráce Poľsko – Slovenská republika 2007 – 2013 a operačného programu cezhraničnej spolupráce ENPI Maďarsko – Slovensko – Rumunsko – Ukrajina  2007 -2013. 

Vyššie uvedené programy sú spolufinancované zo štátneho rozpočtu SR, z Európskeho fondu regionálneho rozvoja (ďalej iba „ERDF“) a z Európskeho nástroja partnerstva a susedstva (ENPI). 
Program cezhraničnej spolupráce Slovenská republika – Česká republika 2007-2013
V sledovanom období MPRV SR ako RO aktualizovalo programovú dokumentáciu (Príručka pre hodnotiteľov, Príručka pre žiadateľa a Príručka pre prijímateľa, Pravidlá oprávnenosti výdavkov pre slovenských partnerov, Opis riadiacich a kontrolných systémov k programu CS SR-ČR), administrovalo dodatky k už uzatvoreným zmluvám a s úspešnými žiadateľmi schválených žiadostí o finančný príspevok (ďalej iba „FP“) prijatých v rámci štvrtej výzvy na predkladanie žiadostí o finančný príspevok (ďalej aj „výzva“) uzatváralo zmluvy o poskytnutí finančného príspevku (ďalej iba „zmluvy“). 
K 31. decembru 2013 RO eviduje 259 schválených žiadostí o FP vo výške 92,2 mil. EUR (za zdroj ERDF) a 218 zmlúv v celkovej výške 87,8 mil. EUR (za zdroj ERDF). K uvedenému obdobiu bolo prijímateľom vyplatených 58,6 mil. EUR (za zdroj ERDF), čo tvorí 63,2 % z celkovej alokácie ERDF pre program.

RO vyhlásil dňa 16. septembra 2013 piatu výzvu na predkladanie žiadostí o finančný príspevok s termínom uzávierky do 31. októbra 2013. Po ukončení prijímaní žiadostí bolo dňa 12. novembra 2013 začaté hodnotenie žiadostí o FP s cieľom ich predloženia na schválenie na zasadnutie Spoločného monitorovacieho výboru (ďalej iba „SMV“), ktoré je plánované na marec 2014. 
Listom zo dňa 9. augusta 2013 Európska komisia (ďalej iba „EK“) schválila Výročnú správu o implementácii programu za rok 2012, ktorú RO predložil koncom júna 2013. 
V priebehu roka 2013 sa konalo dňa 12. júna 2013 zasadnutie SMV vo Velehrade. Členovia SMV boli informovaní o aktuálnom stave programu, ako aj o stave prípravy nového programového obdobia 2014-2020. Hlavným bodom programu bola prezentácia a následné prerokovanie predložených projektov v rámci štvrtej výzvy a prezentácia a následné prerokovanie zmien v realizovaných programoch. SMV rozhodol, že z predložených 98 projektov kritéria oprávnenosti nesplnilo 46 projektov, 45 projektov bolo odporučených na schválenie, resp. schválenie s podmienkou a 7 projektov bolo odporúčaných na neschválenie. Členovia SMV boli rovnako oboznámení s Výročnou správou za rok 2012, ktorú následne schválili. 
V priebehu mesiaca január 2013 sa zorganizoval pre slovenských partnerov seminár pre prijímateľov, ktorých žiadosti o FP boli schválené v rámci tretej výzvy. Účastníci seminára boli informovaní o povinnostiach v rámci monitorovania projektov, predkladania a kontroly výdavkov. V súvislosti s vyhlásením štvrtej a piatej výzvy s cieľom oboznámiť žiadateľov s podmienkami vyhlásených výziev boli zorganizované štyri semináre pre žiadateľov. Semináre sa uskutočnili v priebehu mesiacov január a október 2013 v Žiline a v Brne. 

Dňa 27. septembra 2013 sa v Kroměříži konala Výročná informačná aktivita organizovaná RO  v spolupráci s Ministerstvom pro místní rozvoj ČR ako národným orgánom (ďalej iba „NO“). Cieľom konferencie bolo zhodnotenie stavu implementácie Operačného programu cezhraničnej spolupráce Slovenská republika – Česká republika 2007-2013 v roku 2012 ako i poskytnutie informácie o pripravovanom programe cezhraničnej spolupráce v programovom období 2014-2020.
RO v spolupráci s NO zorganizoval 28. septembra 2013 najvýznamnejšie podujatie v oblasti propagácie Operačného programu cezhraničnej spolupráce Slovenská republika – Česká republika 2007-2013 s názvom „Deň európskej spolupráce“. Išlo o druhý ročník spoločnej propagačnej akcie programu INTERACT so zameraním na Európsku územnú spoluprácu, v rámci ktorej všetky programy cezhraničnej spolupráce, ktoré prejavili záujem, uskutočnili v rovnakom čase po celej Európe spoločnú propagačnú akciu pre širokú verejnosť. Cieľom podujatia bolo zvýšenie viditeľnosti Európskej územnej spolupráce, propagácia jej výsledkov a poukázanie dopadu  cezhraničnej spolupráce na kvalitu života ľudí v Európe. 

V období od 18. júla 2013 do 29. novembra 2013 Orgán auditu (Ministerstvo financií Slovenskej republiky) vykonal na RO vládny audit č. A547 za účelom získania uistenia o účinnosti riadiaceho a kontrolného systému v rámci Programu podľa čl. 62 ods. 1 písm. a) nariadenia Rady (ES) č. 1083/2006. Audítorská skupina vykonanými overeniami získala primerané uistenie o dostatočnosti a účinnosti riadiacich a kontrolných systémov.
V období od 17. decembra 2012 do 28. júna 2013 Orgán auditu (Ministerstvo financií Slovenskej republiky) vykonal na RO vládny audit č. A502 za účelom získania uistenia o oprávnenosti výdavkov podľa čl. 62 nariadenia Rady (ES) č. 1083/2006 na vybranej vzorke operácií. Audítorská skupina získala primerané uistenie o oprávnenosti výdavkov na vybranej vzorke operácií. 

V rámci oblasti podpory Fond mikroprojektov (ďalej iba „FMP“) vyhlásil vedúci partner Región Bílé Karpaty v spolupráci s Trenčianskym samosprávnym krajom v priebehu roka 2013 dve výzvy na predkladanie žiadostí o FP. V priebehu roka 2013 sa uskutočnili štyri zasadnutia Regionálneho výboru FMP. Celkom bolo v 14. výzvach predložených 1 132  žiadostí o FP, z toho bolo 434 uzatvorených zmlúv vo výške 7,3 mil. EUR. 
Program cezhraničnej spolupráce Slovenská republika - Rakúsko 2007-2013
V rámci 12 kôl priebežnej výzvy bolo doteraz prijatých 147 žiadostí o FP, z ktorých bolo schválených 96 žiadostí v celkovej výške 58,34 mil. EUR (za zdroj ERDF). Čerpanie programu k 31. decembru 2013 predstavuje 20,05 mil. EUR, čo tvorí 33,47 % z celkovej alokácie ERDF pre program. Úroveň zazmluvnenia je vo výške 56,44 mil. EUR čo tvorí 94,23% alokácie programu.

Pomerne nízka úroveň čerpania v porovnaní s ostatnými programami cezhraničnej spolupráce bola spôsobená viacerými faktormi, najmä pozastavením platieb z EK pre program, zdĺhavým výkonom prvostupňovej kontroly na oboch stranách hranice v prvej polovici implementácie programu a nedodržiavaním harmonogramu predkladania výdavkov zo strany prijímateľov. Finančné záväzky voči EK na rok 2013 však boli splnené, najmä vďaka prijatým opatreniam v podobe navýšenia personálnych kapacít prvostupňovej kontroly na MPRV, ako aj na rakúskej strane. Ďalším opatrením bolo zasielanie upozorňujúcich listov vybraným prijímateľom zo strany riadiaceho orgánu (Magistrát mesta Viedeň), v ktorom boli informovaní o riziku krátenia rozpočtu projektu, ak nenastane zlepšenie v čerpaní FP projektu.  Do konca roka 2013 bolo síce prijímateľom vyplatených len 20,05 mil. EUR z ERDF, avšak pre splnenie cieľa n+2/3 bolo postačujúce, aby bolo ďalších 13,62 mil. EUR schválených prvostupňovými kontrolami a vložených do systému ATMOS. Celková výška predložených a overených výdavkov je 33,67 mil. EUR. 

 V priebehu roka 2013 boli programu pozastavené platby z EK v dôsledku vysokej miery chybovosti zistenej pri audite operácii na rakúskej strane programu. V dôsledku uvedeného prestal riadiaci orgán uhrádzať platby prijímateľom, čo malo negatívny vplyv hlavne na projektových partnerov z neverejného sektora. Riadiaci orgán následne vypracoval akčný plán s navrhovanými opatreniami, ktorý bol zaslaný na EK.  Počas zasadnutia SMV v novembri 2013 bolo prostredníctvom zástupcu EK oznámené, že slovenským projektovým partnerom bude obnovené preplácanie žiadostí o platbu, vzhľadom na skutočnosť, že chybovosť vzorky na slovenskej strane bola v rámci auditu pod 2% hranicou. 

V priebehu roka 2013 sa uskutočnili 3 zasadnutia SMV rámci ktorých bolo spolu schválených 8 projektov. Zasadnutia SMV sa zaoberali aj nízkou úrovňou čerpania, pozastavenými platbami z EK a schvaľovaním žiadostí o zmeny v projektoch.

Dňa 21. marca 2013 sa vo Viedni uskutočnil informačný seminár pre vedúcich partnerov projektov schválených v rámci posledných kôl priebežnej výzvy, na ktorom  boli vysvetlené základné aspekty implementácie projektov.

V sledovanom období pokračoval riadiaci orgán v príprave zmlúv o poskytnutí FP z ERDF s úspešnými prijímateľmi z priebežných kôl výzvy, pričom MPRV SR pripravovalo zmluvy o poskytnutí FP zo štátneho rozpočtu s vedúcimi partnermi, resp. hlavnými cezhraničnými partnermi zo SR. K 31. decembru 2013 ich bolo podpísaných 76. Čerpanie prostriedkov zo štátneho rozpočtu SR k 31. decembru 2013 dosiahlo 2,1 mil. EUR.
V čase od 12. júna 2013 do 24. januára 2014 bol vykonaný vládny audit č. A 4555, ktorého hlavným účelom a cieľom bolo získanie uistenia o oprávnenosti výdavkov na vybranej vzorke operácií v rámci Programu cezhraničnej spolupráce Slovenská republika – Rakúsko 2007 – 2013. Na úrovni prvostupňovej kontroly bolo auditom identifikovaných 5 nedostatkov, ktoré sa prevažne týkali nedostatočného výkonu administratívnej kontroly pri overovaní výdavkov. Národný orgán splní nápravné opatrenia ku všetkým nedostatkom v lehote stanovej v správe z vládneho auditu, t.j. do 30. marca 2014. 

Program cezhraničnej spolupráce Poľsko - Slovenská republika 2007-2013
V rámci dvoch výziev na predkladanie žiadostí o FP bolo doteraz prijatých 342 žiadostí o FP, z ktorých bolo schválených 97 žiadostí o FP v celkovej výške takmer 139,8 mil. EUR (za zdroj ERDF). Čerpanie programu k 31. decembru 2013 predstavuje 93,5 mil. EUR, čo tvorí cca. 58,63% z celkovej alokácie ERDF pre program.
Počas piatich júnových sobôt 2013 sa v piatich mestách oprávneného územia programu (v Rzeszowe, Nowom Sacze, Bielsku-Bialej, Žiline a Prešove) uskutočnilo výročné podujatie programu – druhý cyklus mestských hier. O úspešnosti podujatia svedčí i jeho vysoký počet účastníkov.
Dňa 17. apríla 2013 sa v Liptovskom Mikuláši konalo zasadnutie Monitorovacieho podvýboru pre Fond mikroprojektov. Hlavným bodom zasadnutia bolo schvaľovanie projektov z tretej výzvy s termínom predkladania projektov do 28. februára 2013. Nakoľko slovenská alokácia už bola vyčerpaná, schvaľovanie sa týkalo projektov predložených 3 poľským partnerom strešného projektu. Na zasadnutí bolo schválených celkovo 15 mikroprojektov. Zároveň boli schválené 2 vlastné mikroprojekty (Euroregión Tatry a Euroregión Beskydy). 
Zasadnutie SMV sa uskutočnilo dňa 19. novembra 2013 v Zakopanom v Poľsku. Členovia výboru sa počas  zasadnutia oboznámili so stavom implementácie všetkých prioritných osí a zároveň prijali rozhodnutia týkajúce sa využitia úspor z realizovaných projektov a zabezpečenia ďalšieho efektívneho procesu implementácie programu. Monitorovací výbor prijal rozhodnutie o presune ušetrených finančných prostriedkov z oblasti podpory 2.3  Vytváranie sietí a ich využitie na zazmluvnenie rezervných projektov s najvyšším bodovým ohodnotením v rámci oblasti podpory 2.1 Rozvoj cezhraničnej spolupráce v oblasti turizmu a oblasti podpory 2.2 Ochrana kultúrneho a prírodného dedičstva. 

V sledovanom období pokračoval RO v príprave zmlúv o poskytnutí FP z ERDF s úspešnými žiadateľmi z 2. výzvy, pričom MPRV SR pripravovalo zmluvy o poskytnutí FP zo štátneho rozpočtu s vedúcimi partnermi, respektíve hlavnými cezhraničnými partnermi zo SR.             K 31. decembru 2013 ich bolo podpísaných 86. Slovenským projektovým partnerom bolo k 31. decembru 2013 vyplatených viac ako 6 mil. EUR zo štátneho rozpočtu SR. 
Program cezhraničnej spolupráce Maďarsko – Slovenská republika 2007-2013
V priebehu roka 2013 sa riadiace štruktúry programu naďalej usilovali o zrýchlenie čerpania finančných prostriedkov s cieľom zabezpečiť dodržanie finančného záväzku n+3. Finančný záväzok pre daný rok bol úspešne splnený, t.j. alokácia vo výške  
30 919 751,17 EUR (za zdroje  ERDF) bola vyplatená na účty konečných prijímateľov.
Čerpanie programu  k 31. decembru 2013 bolo  vo výške 88,7  mil. EUR (za zdroje  ERDF), čo predstavovalo   50,27 % z celkovej alokácie programu. Z pohľadu čerpania finančných zdrojov a najmä z hľadiska plnenia záväzkov voči EK je dodržanie finančných záväzkov naďalej hlavnou prioritou programu. 
Program čelí aj v súčasnom období vysokému počtu žiadostí o predĺženie realizácie schválených projektov, čo má negatívny dopad na schválené harmonogramy čerpania finančných prostriedkov. Vzhľadom na skutočnosť, že v procese implementácie programu boli z dôvodu zdĺhavého procesu verejného obstarávania zrušené významné projekty  výstavby mostov a príjazdových ciest nad riekou Ipeľ,  pôvodne  schválené v celkovom objeme viac ako 9,1 mil. EUR z ERDF, bolo rozhodnuté, že sa tieto finančné prostriedky  presunú do 5. výzvy na predkladanie projektov, kde sa vyhodnotia nové predložené projekty a zároveň sa vyberú aj projekty zo zásobníka projektov.
Dňa 18. júla 2013 zasadal Monitorovací výbor Programu HU-SK a rozhodol o podpore 9 projektov  v celkovej výške 13 325 168,19 EUR 

K 31. decembru 2013 bolo slovenským projektovým partnerom vyplatených viac ako 5,4 mil. EUR zo štátneho rozpočtu SR.
V roku 2013 naďalej pokračoval aj proces strednodobého hodnotenia programu s vybraným externým hodnotiteľom. Cieľom priebežného hodnotenia programu bolo analyzovať stav programu, naplnenie cieľov a indikátorov definovaných v operačnom programe a v prípade zistených nedostatkov,   navrhnúť ako predísť týmto nedostatkom v budúcom programovom období. Jedným z dôležitých záverov hodnotenia bolo konštatovanie, že je potrebné vyvinúť väčšie úsilie pri tvorbe indikátorov, najmä východiskovej situácie, aby bolo na konci programového obdobia možné posúdiť dopady programu. Spomedzi všetkých programov cezhraničnej spolupráce implementovaných v rámci MPRV SR je Program cezhraničnej spolupráce Maďarsko-Slovenská republika 2007-2013 dosiaľ najmenej efektívny v zmysle nižšej úspešnosti čerpania finančných prostriedkov. Dôvodom uvedeného je na jednej strane skutočnosť, že svojim širokým zameraním, veľkou rozlohou programového územia a najmä výškou finančnej alokácie program presahuje ostatné cezhraničné programy implementované v rámci MPRV SR. Na druhej strane však procesy schvaľovania prijatých žiadostí o FP, procesy prípravy zmlúv pre schválené žiadosti o FP a procesy preplácania finančných prostriedkov sú v porovnaní s inými cezhraničnými programami menej pružné. Slovenská republika sa z uvedených dôvodov počas roku 2013 naďalej usilovala o získanie pozície riadiaceho orgánu pre Program cezhraničnej spolupráce SK-HU 2014-2020.

Program cezhraničnej spolupráce ENPI Maďarsko - Slovensko - Rumunsko - Ukrajina 2007-2013
V sledovanom období od 1. januára do konca roka 2013 nebola vyhlásená žiadna výzva 
na predkladanie žiadostí o FP, nakoľko v rámci 3. výzvy, ktorá bola ukončená v predchádzajúcom roku, bolo zazmluvnených 121,7% alokácie na program. V zmysle dohody zo zasadnutia Spoločného monitorovacieho  výboru zo dňa 6. decembra 2012  sa postupovalo tak, že úspory z predošlých výziev resp. zo zazmluvnených projektov boli alokované do tzv. „rezervných projektov“, ich zazmluvnenie  prebehlo  vždy po písomnej informácií členom SMV v závislosti od výšky ušetrených finančných zdrojov v príslušnom opatrení. Písomné procedúry trvali od 8. do 30. novembra 2013. V rámci písomnej procedúry bola schválená realokácia zdrojov z priority „Technická asistencia“ do priorít 1,2 a 4 vo výške 1,21 mil. EUR. Vďaka celkovej úspore 2,43 mil. EUR počas zazmluvnenia a implementácie predošlých výziev sa podarilo podporiť ďalších 9 projektov z rezervného zoznamu, z toho 4 projekty v rámci priority č. 4. - „Podpora spolupráce Ľudia ľuďom“, ktorá bola najatraktívnejšou počas troch výziev na predkladanie žiadostí o FP.
Čerpanie programu k 31. decembru 2013 predstavuje 42,95 mil. EUR z prostriedkov ENPI, 
t.j. 63,93 % alokácie pre program a 53 096,06 EUR zo štátneho rozpočtu SR. V súčasnosti prebieha príprava 9 zmlúv z rezervného zoznamu ENPI, ako aj príprava  zmlúv zo štátneho rozpočtu SR. 
V septembri 2013 sa v celej Európe konal  tzv. „Deň európskej spolupráce“. Tento deň bol oslavou zlepšenia kvality života a zlepšenia životnej úrovne, ktoré Európanom a regiónom susediacim s Európskou úniou priniesli programy územnej a cezhraničnej spolupráce. Pilotná iniciatíva bola organizovaná programom INTERACT s podporou Európskej komisie 
a zúčastnených programov spolupráce. Rad projektových podujatí pre širokú verejnosť vrátane detí a rodín z celého oprávneného územia programu ENPI HU-SK-RO-UA prebehol od 13. do 20. septembra 2013. Cieľom kampane, ktorá niesla slogan „Spoločné hranice, spoločné záujmy“, bolo osláviť úspechy spolupráce medzi európskymi regiónmi a krajinami. 

Medzi hlavné regionálne podujatia kampane v SR patrila návšteva Dómu sv. Alžbety 
v Košiciach, lyžiarskeho strediska v Lysej, multifunkčného turistického centra v Drienici 
v Prešovskom kraji a realizácia Informačného dňa o pripravenosti na núdzové situácie 
na Riaditeľstve vodného zdroja povodia Tisy. Menované zariadenia resp. aktivity boli financované z prostriedkov programu ENPI. Lokálne aktivity a podujatia v rámci kampane „Dňa Európskej spolupráce“ boli prepojené cyklistickými túrami v Prešove a v Košiciach 
na Slovensku, Užhorode a Solotvine na Ukrajine, Baia Mare a Satu Mare v Rumunsku, ako aj 
v Csengersima v Maďarsku.

Interact ENPI, DG DEVCO a Ministerstvo turizmu a regionálneho rozvoja Grécka v spolupráci s partnerskými organizáciami usporiadali v dňoch od 11. do 13. novembra 2013 
6. výročnú konferenciu programov cezhraničnej spolupráce ENPI. Cieľom konferencie bolo zvýšenie informovanosti o stave implementácie všetkých programov ENPI, zverejnenie štatistických údajov a výmena praktických skúsenosti na rôznych úrovniach programového riadenia, ako aj informovanie o postupe prípravy nového programu ENI pre programové obdobie 2014-2020. 

